** ΟΜΟΣΠΟΝΔΙΑ ΝΑΞΙΑΚΩΝ ΣΥΛΛΟΓΩΝ **

 **Μάρνη 33, Αθήνα 10432 Τηλέφωνο – Φαξ : 210 – 52 34 576 e – mail :** **onas.naxos@yahoo.gr**

 Αθήνα: 10/9/2025

 Αρ. Πρωτ.: 141

**ΔΕΛΤΙΟ ΤΥΠΟΥ**

Με επιτυχία πραγματοποιήθηκε **η παρουσίαση του 14ου τόμου της επετηρίδας ΝΑΞΙΑΚΑ**, που εκδίδει η Ομοσπονδία Ναξιακών Συλλόγων (Ο.ΝΑ.Σ.). Η εκδήλωση έγινε την Πέμπτη 28 Αυγούστου 2025 στο Φιλώτι, στη Νάξο. Ο 14ος τόμος είναι αναμνηστικός, αφιερωμένος στη μνήμη του Φιλωτίτη Στέφανου Εμμ. Ψαρρά, διδάκτορος Φιλολογίας, ιστορικού, ποιητή και συνεργάτη της Ο.ΝΑ.Σ., ενεργού μέλους της Συντακτικής Επιτροπής στο τότε περιοδικό ΝΑΞΙΑΚΑ. Για το λόγο αυτό το Δ.Σ. της Ο.ΝΑ.Σ. επέλεξε η παρουσίαση του τόμου να γίνει στον τόπο καταγωγής του και στον χώρο του Πολιτιστικού Κέντρου του Συλλόγου Φιλωτιτών.

Τον συντονισμό της εκδήλωσης είχε η κ. Κατερίνα Πολυμενοπούλου, Δρ Μουσικολογίας- Μουσικοπαιδαγωγός, μέλος της Επιτροπής Εκδόσεως και Γ. Γραμματέας του Συλλόγου Φιλωτιτών. Η κ. Πολυμενοπούλου στον χαιρετισμό καλωσορίσματος εξήρε την επιλογή της Ο.ΝΑ.Σ. για τον χώρο της παρουσίασης και τη συνεργασία με τον Σύλλογο Φιλωτιτών, καθώς συνδέονται με το αφιέρωμα στον Στέφανο Ψαρρά. Ακόμα, τόνισε ότι ο τόμος ανταποκρίνεται στις υψηλές προδιαγραφές που τίθενται εξ αρχής, αλλά και στις προσδοκίες του αναγνωστικού κοινού.

Εκ μέρους της Ομοσπονδίας, απεύθυνε χαιρετισμό η Πρόεδρος, κ. Εύη Ζιούλη, εκφράζοντας τις ευχαριστίες του Δ.Σ., για την παρουσία όλων στην εκδήλωση. Ιδιαίτερα ευχαρίστησε το Σύλλογο Φιλωτιτών για τη φιλοξενία. Η Πρόεδρος εστίασε σε δυο σημεία, το πρώτο, ότι η έκδοση των *Ναξιακών* είναι η κορυφαία δράση της Ο.ΝΑ.Σ., ειδικότερα, στον επιστημονικό τομέα. Το δεύτερο, ότι ο αναμνηστικός 14ος τόμος είναι αφιερωμένος στη μνήμη ενός ανθρώπου που αγάπησε τη μάθηση και τη γνώση, την επιστημονική γνώση, ενός επιστήμονα που έδινε αξία στην ιδέα και έτσι αυτή γινόταν πράξη/δημιουργία. Ακόμα, ευχαρίστησε την κ. Αντιγόνη Ψαρρά, κόρη του τιμώμενου, που παρίστατο και απεύθυνε σύντομο χαιρετισμό.

Την παρουσίαση του τόμου ανέλαβαν οι Φιλωτίτες κ. Μιχάλης Κύλης, δάσκαλος και ο κ. Αντώνης Τζιώτης, φιλόλογος. Ο κ. Κύλης παρουσίασε τις δυο πρώτες ενότητες του τόμου, οι οποίες αφορούν αποκλειστικά τον τιμώμενο. Τόνισε ότι ο αναγνώστης διαβάζοντάς τες, θα γνωρίσει, περισσότερο, τον «άνθρωπο» Στέφανο Ψαρρά. Ο κ. Τζιώτης παρουσίασε την τρίτη ενότητα με τον τίτλο «Τιμώντας», παρατηρώντας ότι, παρόλο που τα κείμενα δεν αναφέρονται στον τιμώμενο ανταποκρίνονται στον τίτλο της ενότητας.

Εκ μέρους της Επιτροπής Εκδόσεως, μίλησε ο κ. Μανόλης Σέργης, Ομότιμος Καθηγητής Λαογραφίας του ΔΠΘ, σημειώνοντας τη σημαντικότητα της έκδοσης της επετηρίδας,τη συνεργασία με το Δ.Σ., τους συγγραφείς και τον εκδοτικό οίκο, ώστε το τελικό αποτέλεσμα, ο (κάθε) τόμος να διακρίνεται τόσο για την ύλη του όσο και για την καλαισθησία του.

Στην εκδήλωση παρευρέθηκαν συγχωριανοί του τιμώμενου, αναγνώστες των *Ναξιακών.* πρώην Πρόεδροι της Ο.ΝΑ.Σ., μέλη του Δ.Σ., μέλη της Επιτροπής Εκδόσεως, μέλη των Δ.Σ. των Συλλόγων μελών και μη μελών της Ομοσπονδίας. Οι παρευρισκόμενοι αξιολόγησαν θετικά την εκδήλωση και το νέο τόμο, ευχόμενοι «καλοτάξιδος!».

Για το Διοικητικό Συμβούλιο

Η Πρόεδρος του Δ.Σ. Η Γενική Γραμματέας του Δ.Σ.





Ευανθία Ηλ. Ζιούλη Παρασκευή-Αντωνία Λ. Θεοφίλου